Document ID: 32004R2169

UREDBA KOMISIJE (ES) št. 2169/2004
z dne 17. decembra 2004
o spremembi Uredbe (ES) št. 1535/2003 o določitvi podrobnih pravil za uporabo Uredbe Sveta (ES) št. 2201/96 v zvezi s programom pomoči za proizvode, predelane iz sadja in zelenjave
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2201/96 z dne 28. oktobra 1996 o skupni ureditvi trga za predelano sadje in zelenjavo (1) in zlasti členov 6b(3) in 6c(7) Uredbe,
ob upoštevanju naslednjega:
(1)
Člen 9(2) Uredbe Komisije (ES) št. 1535/2003 (2) določa, da se lahko s spremembami pogodb količina, ki je bila prvotno določena v pogodbi, poveča za največ 30 %. Kljub temu lahko za suhe fige, namenjene izdelavi figove kaše, ta odstotek doseže do največ 100 % količin, ki so bile prvotno določene v pogodbi med proizvajalcem in predelovalcem. To odstopanje je predvideno samo do tržnega leta 2003/2004.
(2)
Ker razlogi za to odstopanje še vedno veljajo, tj. proizvodnja in izvoz še naprej potekata med celotnim tržnim letom, je treba to odstopanje določiti kot trajno.
(3)
Zato je treba ustrezno spremeniti Uredbo (ES) št. 1535/2003.
(4)
Ukrepi, predvideni s to uredbo, so v skladu z mnenjem Upravljalnega odbora za predelano sadje in zelenjavo -
SPREJELA NASLEDNJO UREDBO:
Člen 1
V členu 9(2) Uredbe (ES) št. 1535/2003 se drugi pododstavek nadomesti z naslednjim besedilom:
„Kljub temu so lahko spremembe pogodb za nepredelane suhe fige, namenjene izdelavi figove kaše, sklenjene najpozneje do 31. maja in lahko povečajo količine, ki so bile prvotno določene v pogodbah, za največ 100 %.“
Člen 2
Ta uredba začne veljati tretji dan po objavi v Uradnem listu Evropske unije.
Uporablja se od tržnega leta 2004/2005.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. decembra 2004

Labels: 11
17
19
6